Diari Oficial de la Generalitat Valenciana


Sumari del DOGV 6024, del 29-05-2009 (2009/6015)

RESOLUCIÓ de 22 d'abril de 2009, de la directora general de Gestió del Medi Natural, per la qual s'ordena la publicació de determinades resolucions corresponents als municipis de Cheste, Riba-roja de Túria, Algemesí, Valencia, Finestrat, Torrevieja, Cervera del Maestre, Vall d'Alba, Meliana, Guardamar del Segura, San Miguel de Salinas, Ontinyent, Mutxamel i Novelda.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6024

Data del DOGV
:   29-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6015


Data del document
:   22-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Meliana
    * Guardamar del Segura
    * Vall d'Alba
    * San Miguel de Salinas
    * Novelda
    * Cheste
    * Cervera del Maestre
    * Riba-roja de Túria
    * València
    * Torrevieja
    * Ontinyent
    * Algemesí
    * Finestrat
    * Mutxamel
    * impacte ambiental

RESOLUCIÓ de 22 d'abril de 2009, de la directora general de Gestió del Medi Natural, per la qual s'ordena la publicació de determinades resolucions corresponents als municipis de Cheste, Riba-roja de Túria, Algemesí, Valencia, Finestrat, Torrevieja, Cervera del Maestre, Vall d'Alba, Meliana, Guardamar del Segura, San Miguel de Salinas, Ontinyent, Mutxamel i Novelda. [2009/6015]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjudici de la seua notificació al titular, la declaració d'impacte ambiental s'haurà de publicar en el Diari Oficial de la Comunitat Valenciana, resolc:  
Article únic  
Publicar en el Diari Oficial de la Comunitat Valenciana les resolucions corresponents als expedients 116/01-AIA Cheste, 132/05-AIA Riba-roja de Túria, 154/06-AIA Algemesí, 189/07-AIA València, 278/07-AIA Finestrat, 307/02-AIA Torrevieja, 311/04-AIA Cervera del Maestre, 318/07-CON Valencia, 348/06-AIA Vall d'Alba, 383/06-AIA Meliana, 395/02-AIA Guardamar del Segura, 400/03-AIA San Miguel de Salinas, 405/06-AIA Ontinyent, 411/07-CON Mutxamel i 069/06-AIA Novelda.  
València, 22 d'abril de 2009.- La directora general de Gestió del Medi Natural: M. Ángeles Centeno Centeno.  
Resolució-116/01-AIA  
Vist l'expedient 116/01-AIA referent al projecte d'ampliació de la pedrera d'àrids tramitada com a recurs de la secció A) per la Llei de mines anomenada Peñarroya al terme municipal de Cheste (València), promogut per Pavasal Empresa Constructora, SA.  
Vist que l'expedient d'avaluació d'impacte ambiental va ser iniciat a petició del Servei Territorial d'Indústria i Seguretat Industrial de València, al març de 2001, i va ser resolt a l'octubre de 2003 pel director general de Gestió del Medi Natural mitjançant una declaració d'impacte ambiental favorable amb condicionants.  
Vist que, en data 13 de juliol de 2007, el Servei Territorial d'Indústria i Seguretat Industrial de València va remetre una nova documentació referent al projecte d'ampliació de la pedrera d'àrids anomenada Peñarroya, es remet una còpia dels textos refosos del projecte d'explotació i de l'estudi d'impacte ambiental per a la revisió i nova emissió de declaració d'impacte ambiental, si és procedent. S'informa, a més, del següent:  
- Atesa l'extensa documentació generada des de l'inici de l'expedient, s'aporta un text únic refós del projecte d'explotació inicial i annexos, i també es refonen els annexos a l'estudi d'impacte ambiental i s'adeqüen algunes prescripcions imposades en la declaració d'impacte ambiental (DIA) de data 24 d'octubre de 2003.  
- En la proposta d'explotació que conté el text refós es preveuen les mateixes parcel·les que van ser objecte de la resolució de la DIA, i no hi ha cap nova afecció per ampliació.  
- Com a variació destacable està la resolució del període d'explotació, que en un principi era de 50 anys i ara és de 22, llevat que en aquest període s'obtinga una ampliació en el temps en les parcel·les propietat de l'Ajuntament, segons consta en el contracte d'arrendament de data 12 de març de 1992.  
Atés que, després de la revisió de la nova documentació tècnica aportada referent al projecte d'ampliació d'explotació d'àrids secció A) anomenada Peñarroya, i considerat l'escrit remés pel Servei Territorial d'Indústria i Seguretat Industrial de València, només es veu modificat el temps d'explotació i restauració de la pedrera.  
Atés que l'esmentada modificació no generarà nous impactes ambientals negatius, sinó que únicament s'accelera el projecte d'explotació i restauració de la pedrera, que passa de 50 anys a 22, i que es garanteix la ràpida restauració de la superfície afectada per l'explotació.  
Per tot això, i fent ús de les facultats que tinc legalment atribuïdes, formule aquesta resolució:  
Primer  
Modificar la declaració d'impacte ambiental dictada pel director general de Gestió del Medi Natural en data 23 d'octubre de 2003 referent al projecte d'ampliació de la pedrera d'àrids tramitada com a secció A) per la Llei de mines anomenada Peñarroya, promogut per Pavasal Empresa Constructora, SA, i s'hi incorpora únicament com a modificació la reducció del temps d'explotació i restauració de la pedrera, que passa de 50 anys a 22.  
Es mantenen els condicionants que estableix la declaració d'impacte ambiental de data 23 d'octubre de 2003.  
Segon  
Notificar a les persones interessades que contra aquesta resolució, pel fet de no ser un acte definitiu en via administrativa, no poden interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar en el Diari Oficial de la Comunitat Valenciana aquesta resolució, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'Impacte Ambiental.  
València, 26 de setembre de 2007.- La directora general de Gestió del Medi Natural: M. Ángeles Centeno Centeno.  
Resolució-132/05-AIA  
Expedient: 132/2448-MVZ   
Promotor: Ajuntament de Riba-roja de Túria  
Òrgan substantiu: Ajuntament i CTU  
Títol: Homologació i Pla parcial sector Mas de Porxinos  
Localització: Al sud-oest del terme municipal de Riba-roja de Túria, a la zona coneguda com a Porxinos  
Vist el procediment de l'expedient administratiu núm. 132/5798-IIW remés per l'òrgan substantiu Comissió Territorial d'Urbanisme de València referent al projecte d'Homologació i Pla parcial sector mas de Porxinos, al terme municipal de Riba-roja de Túria, el promotor del qual és l'Ajuntament de Riba-roja de Túria.  
Antecedents de fet  
En el procediment de referència es dicta una declaració d'impacte ambiental (DIA), aprovada per una resolució de la directora general de Gestió del Medi Natural de data 29 de juny de 2006.  
La Comissió Territorial d'Urbanisme, en la sessió celebrada el 30 de juny de 2006, va acordar supeditar l'aprovació definitiva de l'homologació i el pla parcial a la presentació per part de l'Ajuntament d'un text refós que incorporara una sèrie de condicionants, entre altres la inclusió en la fitxa de planejament dels que conté la declaració d'impacte ambiental.  
Per a complir el requeriment d'elaborar un text refós, la mercantil Litoral del Este, SL, promotora de l'expedient, va presentar una sol·licitud en què es demanava que s'aclarira i s'interpretara l'abast i el contingut d'algun dels punts de la declaració d'impacte ambiental referida més amunt.  
En data 15 de gener de 2007 el cap del Servei de Planificació i Ordenació Territorial de València va emetre un informe tècnic sobre l'esmentada sol·licitud, en què s'efectuaven les valoracions corresponents.  
Basant-se en aquest informe, en data 18 d'abril de 2007 aquesta Secretaria Autonòmica va dictar una resolució d'aclariment i correcció d'errors respecte a l'acord de la Comissió Territorial d'Urbanisme de València de 30 de juny de 2006, per a l'homologació i Pla parcial del sector mas de Porxinos a Riba-roja de Túria, resolució en la qual s'efectuen aclariments respecte a la declaració d'impacte ambiental referida més amunt.  
Antecedents de dret  
Primer. D'acord amb l'article 8.3.c) del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, s'atribueix a la Secretaria Autonòmica de Territori i Medi Ambient de la Conselleria de Territori i Habitatge la competència sobre l'avaluació d'impacte ambiental de totes les accions dutes a terme al territori de la Comunitat Valenciana.  
Per tot això, fent ús de les facultats que tinc legalment atribuïdes, resolc:  
Primer  
Incorporar a la referida declaració d'impacte ambiental els aclariments i les correccions que conté la Resolució de 18 d'abril de 2007.  
En conseqüència, cal modificar els condicionants següents de l'esmentada declaració:  
- Condicionant sisé. La solució d'accessos al sector que va ser aprovada per la Comissió Territorial d'Urbanisme, el 30 de juny de 2006, i sobre la qual va emetre informe prèviament el director general de Planificació el 29 de setembre de 2005, és la resultant dels informes emesos per les administracions competents en matèria de carreteres. Es manté com a principal la connexió sud-est i s'elimina la connexió est, que es projectava sobre la traça del camí ramder. Aquesta connexió viària es rebutja perquè el camí ramader ha de mantenir la seua naturalesa de corredor verd al Parc Natural del Túria, i perquè l'informe de carreteres de la Diputació Provincial ja indicava que «no es permetrà connexió al trànsit rodat en la rotonda de confluència de les carreteres CV-374 i CV-370». A la vista dels informes referits, considerem evident que l'opció sud-est queda com l'única que no ha sigut descartada a priori pels informes sectorials, ja que en cap d'aquests informes, al contrari del que passa amb la solució est, sembla que es qüestiona el traçat. Aquesta opció es planteja en l'expedient com un vial propi del sector, no d'una carretera de nou traçat, que segueix en la major part un traçat basat en un camí preexistent i que és conseqüència directa de les condicions imposades pels organismes competents en matèria de carreteres. Caldria considerar que, tot i que té un traçat més llarg que la proposta est, no té les restriccions que afecten aquesta última. En conseqüència, cal deixar sense efecte aquest punt del condicionant de la DIA.  
- Condicionant seté. Es pren en consideració l'informe emés pel director general del Patrimoni Cultural Valencià, de data 30-6-2006, en el qual s'assenyala que l'abast patrimonial del jaciment de Fonteta Raquea es determinarà quan es realitzen els treballs arqueològics. Del resultat d'aquests treballs, dependrà, si és el cas, l'eventual modificació del vial. Com que l'informe de la Conselleria de Cultura té caràcter vinculant, d'acord amb el que preveu l'article 34-2 de la Llei de patrimoni cultural valencià, es considera que queda garantida la salvaguarda dels valors corresponents al patrimoni cultural. En conseqüència, cal deixar sense efecte l'esmentat punt 7 de la part dispositiva de la declaració d'impacte ambiental.  
- Condicionant vuité. Queda redactat de la manera següent: «Les parcel·les SJL-1 i SJL-2 s'han d'integrar en el sector amb la condició que ho facen com a zona verda, mantenint-hi obligatòriament la vegetació forestal existent en aquests moments. La parcel·la UP-1, atés que es constata que correspon a una zona de conreus i camí, es permet la seua inclusió en el sector».  
- Condicionant nové. Queda redactat de la manera següent: «Respecte a les parcel·les grafiades en el pla d'ordenació de data juny de 2006 com a TER-2 i UP-10, aquestes s'han d'incorporar al sector, però exemptes d'edificació, a fi que no quede cap edifici en l'exterior del vial de circumval·lació, per tal de proporcionar així més seguretat davant el risc d'incendis forestals, tal com s'estableix en l'informe de la Secció Forestal del Servei Territorial de València».  
- Condicionant deu. Queda redactat de la manera següent: «D'acord amb el que estableix l'informe de la Secció Forestal del Servei Territorial de València, cal fer treballs silvícoles (desbrossaments, aclarides i podes altes) en una franja perimetral de 50-100 metres des de la línia exterior del sector i al llarg de tota la línia, i també de totes les zones forestals que queden englobades en l'interior del sector.»  
- Condicionants tretze i catorze. S'unifiquen en un sol epígraf, que queda redactat de la manera següent: «El projecte de canalització del barranc de Porxinos, aprovat per la Confederació Hidrogràfica del Xúquer en l'informe de 21 de juny de 2006, d'acord amb el que indiquen els apartats 9 i 10 d'aquest informe, s'ha d'avaluar mitjançant el procediment d'impacte ambiental, a fi de garantir la compatibilitat de l'obra amb la preservació dels valors naturals».  
Segon  
Notificar a les persones interessades que contra aquesta resolució, pel fet de no ser un acte definitiu en via administrativa, no poden interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Incorporar els aclariments inclosos en aquesta resolució a la declaració d'impacte ambiental de data 29/6/2006, elaborant un text definitiu que els tinga en compte, a fi de publicar-lo íntegrament.  
Quart  
Publicar en el Diari Oficial de la Comunitat Valenciana el text definitiu de la declaració d'impacte ambiental, una vegada incorporats els aclariments que preveu aquesta resolució, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'impacte ambiental.  
València, 31 de maig de 2007.- La secretària autonòmica de Territori i Medi Ambient: Cristina Serrano Mateo.  
Resolució-154/06-AIA  
Vist el procediment de l'expedient administratiu núm. 154/8753-FJH del Servei d'Avaluació d'Impacte Ambiental, referent al Projecte d'homologació modificativa i Pla parcial sud-1 Xexena d'Algemesí, mitjançant la Secció de Planejament de la Direcció Territorial de València, amb data 2 de maig de 2006, el promotor del qual és l'Ajuntament d'Algemesí i l'Institut Valencià d'Habitatge, SA, del qual resulten els següents:  
Antecedents de fet  
1. El Sector sud-1 Xexena està recollit en la planificació urbanística definida pel Pla general d'ordenació urbana d'Algemesí.   
2. Amb data 23 de febrer de 2006, té entrada en el Registre del Servei d'Avaluació d'Impacte Ambiental documentació relativa al Pla general d'ordenació urbana d'Algemesí, i s'incoa l'expedient núm. 62/4118-VOJ del Servei d'Avaluació d'Impacte Ambiental.  
3. El procediment d'avaluació d'impacte ambiental del Projecte d'homologació modificativa i Pla parcial sud-1 Xexena d'Algemesí es va iniciar en data 4 de maig de 2006, a sol·licitud del director territorial de València, amb el número d'expedient 154/6513-HSQ.   
Fonaments de dret  
1. L'expedient núm. 62/0909-EXX del Servei d'Avaluació d'Impacte Ambiental, relatiu al Pla general d'ordenació urbana d'Algemesí, disposa d'una declaració d'impacte ambiental favorable amb condicionants, de data 31 de gener de 2007, per la Secretaria Autonòmica de Territori i Medi Ambient.  
2. El sector sud-1 Xexena s'ha avaluat ambientalment dins del procediment d'avaluació d'impacte ambiental del Pla general d'ordenació urbana d'Algemesí, per la qual cosa no és procedent continuar la tramitació de l'expedient núm. 154/9008-LVJ, corresponent a l'homologació modificativa i pla parcial de l'esmentat sector.  
3. El Reglament orgànic i funcional de la Conselleria de Territori i Habitatge, aprovat mitjançant el Decret 137/2006, de 29 de setembre, del Consell, atribueix a la Secretaria Autonòmica de Territori i Medi Ambient la competència sobre l'avaluació de l'impacte ambiental.  
Per tot això, fent ús de les facultats que tinc legalment atribuïdes, formule aquesta resolució:  
Primer  
Declarar finalitzat aquest procediment administratiu relatiu a l'expedient instat per l'Ajuntament d'Algemesí i l'Institut Valencià d'Habitatge, SA, sobre el Projecte d'homologació modificativa i Pla parcial sud-1 Xexena d'Algemesí, i ordenar l'arxivament de les actuacions.  
Segon  
Notificar a les persones interessades que contra aquesta resolució, que no posa fi a la via administrativa, es pot interposar un recurs d'alçada en el termini d'un mes comptador des de l'endemà de la notificació, davant la Secretaria Autonòmica de Territori i Medi Ambient, d'acord amb el que disposen els articles 114 i 115 de la Llei 30/1992, de 26 de novembre, del règim jurídic de les administracions públiques i procediment administratiu comú, modificada per la Llei 4/1999, de 13 de gener.  
Tercer  
Publicar aquesta resolució en el Diari Oficial de la Comunitat Valenciana.  
València, 30 de març de 2007.- La secretària autonòmica de Territori i Medi Ambient: Cristina Serrano Mateo.  
Resolució-189/07-AIA  
Expedient: 189/2848-BFW  
Títol: Soterrament de línia elèctrica d'alta tensió, 132 kV: circuit elèctric el Grau-la Punta, sector 5, les Moreres  
Promotor: Iberdrola   
Autoritat substantiva: Conselleria d'Infraestructures i Transport  
Localització: Terme municipal de València  
Amb data 14 de setembre de 2007, va tenir entrada en els Serveis Centrals d'aquesta Conselleria un escrit del Servei Territorial d'Energia de València, pel qual se sol·licitava l'avaluació d'impacte ambiental del Projecte de soterrament de la línia elèctrica d'alta tensió, 132 kV: circuit elèctric el Grau-la Punta, sector 5, les Moreres. A aquest efecte, es va remetre el projecte tècnic i l'estudi d'impacte ambiental, en què s'indicava que s'havia sotmés a informació pública en el BOP (20.07.2007), sense que s'hi hagueren formulat al·legacions.  
Descripció del projecte  
El projecte té com a objecte el soterrament d'una línia elèctrica de quàdruple circuit, a 132 kV, a la zona del sector II, les Moreres de València, com a conseqüència de la nova urbanització que s'executa.  
Actualment, la línia esmentada travessa el sector. A fi d'escometre'n el soterrament, s'instal·laran dos suports de transició aerosubterranis entre els suports 17 i 18 (punt A en el projecte) i els suports 19 i 20 (punt B). Posteriorment, es desmuntaran els suports 18 a 19. D'aquesta manera, el tram subterrani té el seu recorregut entre els punts A i B mitjançant la canalització subterrània entubada, formigonada i sota la calçada. Addicionalment, s'ha de reforçar el suport núm. 20 de la línia existent. D'aquesta manera, resultaran dos trams subterranis de 625 i 640 m i es desmuntaran 950 m de tram aeri.  
S'indica que es disposa d'autorització d'encreuament de Metrovalencia. D'acord amb el contingut d'aquesta autorització, les rases han de guardar 1,6 m de distància des de les vies fins a la part superior del prisma de formigó.  
L'obra civil consisteix en l'obertura i el tancament de rases d'1,5 m de profunditat (secció tipus) i la sobreexcavació necessària per a l'execució d'empalmaments i arquetes. Aquesta s'ha fet conjuntament amb les obres d'urbanització dels carrers, per la qual cosa ja hi ha les canalitzacions.  
Consideracions  
L'actuació descrita s'emmarca en l'àmbit d'una zona recentment urbanitzada. Després de fer-hi una visita, s'ha comprovat que la urbanització dels carrers està quasi finalitzada. El procés d'urbanització ha suposat la transformació total del territori mitjançant l'execució de diverses obres (instal·lacions d'abastiment, subministrament, sanitàries, etc.), entre les quals ja es van preveure les necessàries per a soterrar la línia. El soterrament de les línies és una millora destacable, ja que el traçat en aeri comporta servituds sobre el sòl. L'entorn està ocupat per usos industrials i terciaris (ensenyament, cementeri, magatzems).   
Les afeccions produïdes per l'execució de l'obra (estesa dels cables) seran la generació de residus d'obra i sorolls, tot i que aquestes són poc significatives. Durant la fase d'explotació, aquest tipus d'instal·lacions no comporta impactes significatius.  
S'han valorat altres alternatives de traçat, però han sigut rebutjades pel fet de no adaptar-se a la normativa vigent (soterrament sota solars i manteniment en aeri) o generar impactes més grans (desviació en aeri de la línia).  
En tot cas, el projecte consisteix en la modificació d'una línia elèctrica aèria existent, per a soterrar-ne un tram. La modificació proposada es considera inclosa en el supòsit que recull l'epígraf grup 9.k de l'annex II del Reial decret legislatiu 1302/1986, de 28 de juny. Els projectes que conté aquest annex s'han de sotmetre a avaluació d'impacte ambiental quan així ho determine l'òrgan ambiental. En el cas que aquest òrgan considere que no cal sotmetre'l a aquest tràmit, l'òrgan ambiental ha de prendre una resolució.   
La decisió sobre el sotmetiment del projecte a avaluació d'impacte ambiental ha d'ajustar-se als criteris de l'annex III del Reial decret legislatiu 1302/1986, de 28 de juny. En aquest sentit, el projecte de soterrament d'un tram de la línia elèctrica, en l'àmbit d'uns terrenys urbanitzats, es considera que no incidirà en un increment significatiu de les emissions a l'atmosfera, dels abocaments, de la generació de residus ni en la utilització de recursos naturals.   
Per tot això, es proposa la següent resolució:  
Primer  
La modificació proposada, consistent en la modificació d'un tram de la línia elèctrica d'alta tensió, 132 kV, a fi de soterrar-la en una zona urbanitzada, sota el carrer, no es considera sotmesa a avaluació d'impacte ambiental.  
Segon  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 1.3 del Reial decret legislatiu 1302/1986, de 28 de juny.  
València, 25 d'octubre de 2007.- La directora general de Gestió del Medi Natural: M. Ángeles Centeno Centeno.  
Resolució-278/07-CON  
Amb data 13 d'agost de 2007, va tenir entrada als Serveis Centrals d'aquesta Conselleria la remissió de l'escrit de consulta presentat per MP Urbanizaciones, SL, davant els Serveis Territorials. La consulta es refereix a la necessitat de sotmetre a avaluació d'impacte ambiental el soterrament d'unes línies d'alta tensió existents. Es va remetre un estudi d'impacte ambiental del projecte.  
Descripció del projecte  
El sector 27 de Finestrat, anomenat la Cala, està en procés d'urbanització. Pels terrenys que comprén aquest sector discorren diverses línies elèctriques aèries d'alta tensió (a 11, 20, 66 i 132 kV). Amb motiu de l'execució de les obres d'urbanització, s'han de soterrar diverses línies, de manera que hauran de discórrer bàsicament pels vials.  
Consideracions  
L'actuació descrita s'emmarca en l'àmbit d'un instrument urbanístic. Aquest implica la transformació total del territori mitjançant l'execució d'obres d'urbanització. L'execució d'instal·lacions d'abastiment, subministrament, sanitàries, etc. (conduccions d'aigua potable, clavegueram, enllumenat, ITC, xarxa elèctrica, etc.), és inherent al mateix procés d'urbanització.   
El soterrament de les línies és una millora destacable, ja que en cas contrari es mantindrien determinades servituds d'ús. A més, en sòl urbà, les línies elèctriques (de nou traçat) han de discórrer soterrades.  
La modificació proposada pot considerar-se inclosa en el supòsit recollit per l'epígraf grup 9.k de l'annex II del Reial decret legislatiu 1302/1986, de 28 de juny. Els projectes que conté aquest annex s'han de sotmetre a avaluació d'impacte ambiental quan així ho determine l'òrgan ambiental. En el cas que considere que no cal sotmetre'l a aquest tràmit, ho haurà de resoldre el mateix òrgan ambiental.   
Per tant, el projecte de soterrament de les línies elèctriques considerades, en l'àmbit d'uns terrenys en procés d'urbanització, es considera que no incidirà en un increment significatiu de les emissions a l'atmosfera, dels abocaments a llits públics o al litoral, de la generació de residus ni en la utilització de recursos naturals. Així mateix, tampoc s'afecten àrees d'especial protecció designades en aplicació de les directives 79/409/CEE i 92/43/CEE o aiguamolls inclosos en la llista del Conveni Ramsar.  
Per tot això, fent ús de les facultats que tinc legalment atribuïdes, resolc:  
Primer  
La modificació proposada, consistent en el soterrament de diverses línies d'alta tensió en l'àmbit d'un instrument urbanístic (sector 27 la Caleta de Finestrat), no es considera sotmesa a avaluació d'impacte ambiental.  
Segon  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 1.3 del Reial decret legislatiu 1302/1986, de 28 de juny.  
València, 3 d'octubre de 2007.- La directora general de Gestió del Medi Natural: M. Ángeles Centeno Centeno.  
Resolució-307/02-AIA  
Vist l'expedient 307/02-AIA del Projecte d'obres de millora de l'estació depuradora d'aigües residuals de Torrevieja (Alacant), promogut per Sanejament d'Aigües, del qual es va formular la preceptiva declaració d'impacte ambiental amb data 10 de setembre de 2003.  
Vist que en data 22 de desembre de 2006 Sanejament d'Aigües va remetre la documentació relativa al Projecte de millora de les estacions de bombament, de La Siesta, El Limonar i Eurospar, i de trams de col·lectors entre aquestes, i va sol·licitar un informe sobre el sotmetiment d'aquestes a avaluació d'impacte ambiental.  
Atés que en l'expedient figura l'informe de l'Àrea de Planificació i Ordenació del Territori en què s'indica que la tramitació que es considera procedent és formular una resolució complementària a la declaració d'impacte ambiental emesa, ja que té caràcter d'obra complementària al projecte de millora de l'EDAR.  
Atés que s'ha efectuat una consulta al Servei d'Ordenació Sostenible de Medi, el qual ha remés un informe en què indica en extracte que:  
- El projecte està inclòs en l'àmbit afectat pel Decret 60/2003, pel qual s'aprova l'ordenació de les zones perifèriques de protecció del sistema de zones humides del sud d'Alacant, i per l'Ordre de 14 de novembre de 2003, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla d'ordenació dels recursos naturals (PORN) del sistema de zones humides del sud d'Alacant. A més, fita amb el límit del Parc N de les Llacunes de Mata i Torrevieja, amb una zona qualificada com a àrea de protecció ecològica, discorreria per àrees qualificades com a àrees de zona verda, àrees consolidades i àrees urbanitzables. Així mateix, indica que la part nord de l'actuació coincideix amb la distribució de l'hàbitat prioritari estepes salines mediterrànies (1510).  
En l'informe s'extrauen les conclusions següents:  
1. L'actuació que s'ha de fer no envaeix l'àmbit del parc natural. Amb tot, cal tenir en compte que, en el cas que aquest àmbit resulte afectat, hauria de justificar-se la inexcusabilitat de l'afecció davant aquesta Conselleria.  
2. En relació amb l'afecció sobre les àrees qualificades en el PORN, no hi ha inconvenient de tipus ambiental per a la realització de les obres descrites.  
3. En relació amb l'afecció a hàbitats d'interés prioritari, després de fer la consulta al personal del parc natural, no hi ha en l'àrea formacions de l'hàbitat esmentat, per la qual cosa es considera que no hi haurà afecció. No obstant això, si durant el replantejament de les actuacions que s'han de fer se n'observa la presència en la zona, haurà d'evitar-se'n l'afecció, i prendre les mesures que es consideren necessàries, per a la qual cosa n'haurà d'informar el parc natural.  
Des del parc natural es proposen les següents mesures correctores, que es recomana que s'incloguen, en la mesura que siga possible, en l'execució del projecte:  
1. A l'àrea urbana amb consolidació residencial, que correspon a estació de bombament El Limonar:  
- Integració paisatgística de la nova edificació.  
2. A l'àrea urbana zona verda, que correspon a l'estació de bombament La Siesta, la integració paisatgística de la nova edificació és especialment important en aquest punt ja que la localització d'aquesta estació de bombament es troba en una àrea sense edificacions i en la conca visual de la vora oest de la llacuna de Torrevieja. Per a aquest punt, es proposa la mesura correctora següent:  
- Utilització de materials vistos o d'acabats les característiques de color dels quals, brillantor i textura, es troben àmpliament difoses en l'arquitectura tradicional de la comarca, o si no és possible, que presenten un aspecte neutre des del punt de vista paisatgístic que no resulten especialment cridaneres, visibles o inusuals.  
Atés que en la declaració d'impacte ambiental formulada per al Projecte d'obres de millora de l'estació depuradora d'aigües residuals de Torrevieja (Alacant), es condicionava l'execució, entre altres aspectes, a:  
- Condicionant 2.d: S'ha d'evitar l'execució d'obres en temporada de cria de l'avifauna.  
- Condicionant 2.e: [...] En la substitució del tram de la canonada d'impulsió que discorre des de La Siesta fins a l'EDAR, que transcorre paral·lel a la via verda, s'ha d'evitar la seua ocupació, i en l'obertura de la rasa s'ha de circular únicament per damunt de la traça, evitant la degradació de la zona confrontant.  
I que aquests condicionants també resulten directament aplicables a les obres de millora que ara es preveuen.  
Per tot això, i fent ús de les facultats que tinc legalment atribuïdes, formule la següent resolució:  
Primer  
Considerar vàlida la declaració d'impacte ambiental de l'expedient 307/02-AIA del Projecte d'obres de millora de l'estació depuradora d'aigües residuals de Torrevieja (Alacant), que es va formular amb data 10 de setembre de 2003, per al projecte de millora de les estacions de bombament, de La Siesta, El Limonar i Eurospar, i de trams de col·lectors entre aquestes, sent aplicables els condicionants que estableix la declaració esmentada, i incorporant, en la mesura que siga possible, les recomanacions indicades en l'informe exposat anteriorment.  
Segon  
Notificar a les persones interessades que, contra aquesta resolució, pel fet de no ser un acte de tràmit definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana.  
València, 15 de novembre de 2007.- La directora general de Gestió del Medi Natural: M. Ángeles Centeno Centeno.  
Resolució-311/04-AIA  
Vist el Pla general d'ordenació urbana del terme municipal de Cervera del Maestre (Castelló), promogut pel mateix Ajuntament.  
Vist que en data 3 de febrer de 2006 va ser formulada la declaració d'impacte ambiental del pla general esmentat, expedient núm. 311/2602-PLM, del Servei d'Avaluació d'Impacte Ambiental, amb caràcter acceptable, supeditat al compliment de condicionants.  
Vist que el document de pla general remés al Servei d'Avaluació d'Impacte Ambiental per l'Ajuntament de Cervera del Maestre, i sobre el qual es formula la corresponent DIA, no ordena la zona apta del pla zonal de la zona 1, que preveu al municipi de Cervera del Maestre la ubicació d'instal·lacions de tractament i l'eliminació de residus (planta de tractament i depòsit controlat).  
Vist que el punt 2, apartat seté, de la declaració d'impacte ambiental del pla general esmentat supedita l'execució del projecte al fet que el pla general establisca, prèviament a l'aprovació definitiva, una reserva de sòl amb destinació a les instal·lacions de tractament i eliminació dels residus sòlids, en compliment del que preveu el pla zonal de residus de la zona 1.  
Vist que, en data 5 de desembre de 2006, l'Ajuntament de Cervera va comunicar a aquest Servei que difícilment pot complir l'esmentat condicionant, ja que aquest no respon a l'acord de la Junta de Govern del Consorci per a l'execució de les previsions del pla zonal de residus de la zona 1, proposta de modificació de la ubicació de les instal·lacions de gestió de residus sòlids urbans al municipi de Cervera del Maestre, de data 23 de març de 2004.  
Atés que els plans zonals i les modificacions d'aquests constitueixen un dels supòsits fàctics en què és preceptiva la formulació d'una declaració d'impacte ambiental, prèviament a la resolució administrativa que s'adopte per a la seua aprovació definitiva, segons es desprén de l'article 5 de la Llei d'impacte ambiental i concordants del seu reglament.  
Atés l'informe de l'Àrea Jurídica emés al març de 2005, relatiu a una consulta efectuada pel cap de l'Àrea de Qualitat Ambiental sobre la construcció d'una planta de tractament de residus de la zona XV, en el qual s'indica, entre altres aspectes, que:  
Primer. El pla integral de residus i els plans zonals que s'aproven per a desplegar-lo són plans autonòmics de residus, les determinacions dels quals vinculen els diversos instruments d'ordenació urbanística, i és de compliment obligatori, tant per a les entitats públiques com per a les entitats privades, d'acord amb el que disposen els articles 39 i 40 de la LRCV.  
Segon. L'execució i el desenvolupament de les determinacions que contenen els plans autonòmics de residus no requereixen l'adaptació prèvia del planejament municipal, perquè aquestes determinacions s'apliquen directament i immediatament des del moment de l'aprovació definitiva per l'òrgan autonòmic competent. Una altra interpretació distinta buidaria de contingut tant la vinculació com l'obligatorietat que estableix directament la LRCV.  
Per tot això, fent ús de les facultats que tinc legalment atribuïdes, emet la següent resolució  
Primer  
Es modifica el condicionant de declaració d'impacte ambiental, amb data 3 de febrer de 2006 (exp.: 311/8249-OHS), relativa al Pla general d'ordenació urbana del terme municipal de Cervera del Maestre, de manera que:  
Se substitueix el condicionant que estableix el punt 2, apartat 7. Se supedita l'execució del projecte esmentat al compliment dels condicionants següents:  
On diu:  
«El pla general ha d'establir, prèviament a l'aprovació definitiva, una reserva de sòl amb destinació a les instal·lacions de tractament i eliminació dels residus sòlids, en compliment del que preveu el pla zonal de residus de la zona 1».  
Ha de dir:  
«S'ha d'establir una reserva de sòl amb destinació a les instal·lacions de tractament i eliminació dels residus sòlids, en compliment del que preveu el pla zonal de residus de la zona 1».  
Segon  
Notificar a les persones interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'impacte ambiental.  
València, 12 de febrer de 2007.- La secretària autonòmica de Territori i Medi Ambient: Cristina Serrano Mateo.  
Resolució 318/07-CON  
Expedient: 318/6269-TSE  
Títol: Terminal de recepció, emmagatzematge i reexpedició de granels líquids al Port de València  
Promotor: Terminales Portuarias, SL  
Representant: Global Gestión Técnica, SL  
Òrgan substantiu: Ajuntament de València  
Localització: Nou dic est del Port de València, s/n  
Descripció del projecte  
L'objecte del projecte és la instal·lació de dues noves terminals per a la recepció, l'emmagatzematge i la reexpedició de granels líquids al port de València. D'una banda, es pretén instal·lar una planta d'emmagatzematge de productes petrolífers de gasoil per a una capacitat d'emmagatzematge de gasoil de 39.480 t, i de gasolina / alcohol etílic de 9.000 m³ (6.750 t/ 7.110 t). La segona planta d'emmagatzematge es destina a biodièsel, amb una capacitat de 40.664 tm.  
D'acord amb la documentació presentada, la ubicació per a les dues noves plantes es localitza a la recolzada situada entre el nou dic est i el dic nord del Port de València, a l'àrea de la terminal de productes químics i petrolífers.  
Com a antecedents, s'exposa la circumstància que Terminales Portuarias, SL, disposa d'una altra planta d'emmagatzematge a l'àrea de la terminal de productes químics i petrolífers del Port de València, propera a la ubicació proposada per a les dues noves plantes d'emmagatzematge.  
La documentació presentada fa referència a la legislació d'impacte ambiental aplicable. D'una banda, s'exposa que l'actuació projectada no s'inclou en els epígrafs de l'annex I del Reial decret legislatiu 1302/1986, de 28 de juny, d'avaluació d'impacte ambiental, següents:  
Grup 3. Indústria energètica  
h) Instal·lacions per a l'emmagatzematge de productes petrolífers superiors a 100.000 tones.  
Grup 5. Indústria química, petroquímica, tèxtil i paperera.   
c) Instal·lacions per a l'emmagatzematge de productes petroquímics o químics, amb una capacitat de, com a mínim, 200.000 tones.   
Així mateix, el Decret 162/1990, de 15 d'octubre, Reglament de la Llei 2/1989, de 3 de març, d'impacte ambiental, no incorpora cap epígraf en què es puga incloure l'actuació projectada.  
D'altra banda, s'exposa que el projecte sí que quedaria arreplegat en l'annex II del Reial decret legislatiu 1302/1986, de 28 de juny, circumstància que exigeix l'avaluació d'impacte ambiental, quan així ho decidisca l'òrgan ambiental, si escau.  
En la documentació no es fa referència a les possibles afeccions ambientals del projecte, i s'aporten dos plànols de la zona portuària de València, on s'assenyala la localització de les dues noves terminals projectades i de l'actual instal·lació d'emmagatzematge que té l'empresa Terminales Portuarias, SL.  
Consideracions ambientals  
Les dues noves terminals projectades es localitzen a l'àrea de la terminal de productes químics i petrolífers del port marítim comercial de València. El seu emplaçament és annex a altres instal·lacions existents d'emmagatzematge de característiques similars, i es tracta d'una zona portuària específica per a aquest tipus d'emmagatzematges.  
Les noves terminals d'emmagatzematge han de complir la normativa vigent sobre instal·lacions petrolíferes i sobre emmagatzematge de productes químics. En concret, s'ha de complir el que estableix el Reial decret 2085/1994, de 20 d'octubre, pel qual s'aprova el reglament d'instal·lacions petrolíferes i el Reial decret 379/2001, de 6 d'abril, pel qual s'aprova el Reglament d'emmagatzematge de productes químics.  
Consideracions jurídiques  
El projecte es recull en l'epígraf c, instal·lacions d'emmagatzematge de productes petroquímics i químics projectes, del grup 6 de l'annex II, del Reial decret legislatiu 1302/1986, de 28 de juny, d'avaluació d'impacte ambiental, i constitueix un dels supòsits recollits en l'article 1.3; per tant, només s'ha de sotmetre al procediment d'avaluació d'impacte ambiental quan així ho decidisca l'òrgan ambiental en cada cas, ja que la normativa autonòmica valenciana no l'exigeix.  
La decisió s'ajusta als criteris que estableix l'annex II del Reial decret legislatiu 1302/1986, de 28 de juny, i es motiva d'acord amb les consideracions ambientals que recull l'apartat anterior.  
L'article 16.2.m) del Decret 131/2007, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, atribueix a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, com també de qualssevol altres accions dutes a terme tant pels poders públics com per particulars al territori de la Comunitat Valenciana.  
Per tot això, fent ús de les facultats que tinc legalment atribuïdes, resolc:  
Primer  
No sotmetre al procediment d'avaluació d'impacte ambiental el projecte d'instal·lació d'una terminal de recepció, emmagatzematge i reexpedició de granels líquids al port de València, promogut per l'empresa Terminales Portuarias, SL, que s'ha d'ubicar al nou dic est, s/n, del Port de València.  
Segon  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 1.3 del Reial decret legislatiu 1302/1986, de 28 de juny, d'avaluació d'impacte ambiental.  
València, 26 de setembre de 2007.- La directora general de Gestió del Medi Natural: M. Ángeles Centeno Centeno.  
Resolució-348/06-AIA  
Expedient: 348/2232 BKO  
Títol: Sol·licitud d'autorització ambiental integrada per a una planta de fabricació d'agrocorrectors  
Promotor: Codiagro, SA  
Autoritat substantiva: Àrea de Qualitat Ambiental (Servei de Control Integrat de la Contaminació)  
Localització: Parc industrial Caseta Blanca, illa 5, parcel·la 49, del terme municipal de Vall d'Alba (Castelló)  
Descripció del projecte   
L'objecte del projecte és la tramitació de l'autorització ambiental integrada per a una instal·lació industrial de fabricació d'agrocorrectors, d'acord amb la Llei 16/2002, d'1 de juliol, de prevenció i control integrats de la contaminació.  
D'acord amb el projecte presentat, l'activitat s'emplaça en una nau industrial de forma rectangular i d'estructura metàl·lica porticada, amb un coberta lleugera i que ocupa una superfície de 3.875,58 m² per a la fabricació. Atesa la seua ubicació en un polígon industrial consolidat, disposa de subministrament d'aigua de la xarxa d'abastiment general, energia elèctrica, arreplega de fem, connexió al clavegueram municipal i de les infraestructures i dels serveis necessaris per a l'exercici de l'activitat industrial.  
Codiagro, SA centra la seua fabricació en la producció d'agrocorrectors per a l'alimentació adequada de plantes vegetals, de correctors de sòls salins i de microelements per absorció foliar o radicular per als vegetals, a partir de matèries primeres consistents en productes químics amb propietats com a fertilitzants agrícoles. El procés de fabricació es basa en la barreja, dissolució o agitació de les matèries primeres per a l'obtenció d'un producte final homogeni en forma líquida, sòlida pulverulenta o com a suspensió concentrada, que constitueix l'agrocorrector comercial i que s'envasa en la mateixa planta.  
La nau industrial alberga les instal·lacions necessàries per a l'apilament de les matèries primeres sòlides i l'emmagatzematge en depòsits o en recipients adequats de les matèries primeres líquides. La dissolució en el cas de productes líquids es fa en quatre tancs (reactors) amb agitació, mitjançant el bombament de les diverses matèries primeres des dels depòsits d'emmagatzematge líquids o mitjançant el transport pneumàtic o manual en el cas de matèries primeres sòlides. En el cas de productes sòlids pulverulents, les matèries primeres sòlides es carreguen manualment o mitjançant el transport pneumàtic fins a una tremuja que abasteix la mescladora. Per a les suspensions concentrades es fan servir depòsits mescladors i dos molins trituradors, i s'obté una pasta estabilitzada. Una vegada obtingut el producte final, després de l'homogeneïtzació en cadascuna de les diferents formes, es procedeix a l'envasament.  
Per a l'arreplega de possibles vessaments en fàbrica, les instal·lacions disposen d'una xarxa de canalitzacions que condueixen a un depòsit cec soterrat, i les reixetes d'arreplega se situen al llarg del sòl de la zona d'emmagatzematge de matèries primeres líquides i de la zona de fabricació de productes líquids i suspensions. Pel que fa als focus d'emissió a l'atmosfera, compten amb filtres, que en el cas del procés de barreja de sòlids pulverulents són de mànegues, i per als processos de dissolució i agitació en els reactors líquids són filtres de via humida. L'emmagatzematge de residus generats per l'activitat es projecta fer en una estança a l'interior de la nau industrial, amb sòl impermeable i en recipients o depòsits dissenyats per a evitar que es bolque o es vesse el contingut.  
Antecedents de fet  
Vist l'expedient administratiu número 348/1683-QKF, referent a la sol·licitud d'autorització ambiental integrada per a una planta de fabricació d'agrocorrectors, remés per l'Àrea de Qualitat Ambiental, i per al qual sol·licita la declaració d'impacte ambiental, es determina que aquest constitueix un dels supòsits que preveu l'annex II del Reial decret legislatiu 1302/1986, de 28 de juny, d'avaluació d'impacte ambiental. D'acord amb l'article 1.3 d'aquest reial decret legislatiu, l'òrgan ambiental ha de decidir, cas per cas, el sotmetiment al procediment d'avaluació d'impacte ambiental, ja que la normativa autonòmica valenciana no l'exigeix.  
El 17 d'octubre de 2006, l'Àrea de Qualitat Ambiental va sol·licitar una declaració d'impacte ambiental, fent constar en l'expedient el projecte bàsic d'autorització ambiental integrada i l'estudi d'impacte ambiental.  
El 17 d'abril de 2007, el Servei d'Avaluació d'Impacte Ambiental va sol·licitar al Servei de Control Integrat de la Contaminació un informe de l'Ajuntament sobre la compatibilitat urbanística del projecte amb el planejament urbanístic i amb les ordenances municipals en matèria ambiental, i un altre informe de la Confederació Hidrogràfica del Xúquer respecte al projecte proposat.  
El 21 de maig de 2007, l'Àrea de Qualitat Ambiental va remetre una còpia de l'informe urbanístic de l'Ajuntament, de 19 d'abril de 2006, i de l'informe de la Confederació Hidrogràfica del Xúquer, de 15 de maig de 2007, respecte al projecte.  
Consideracions ambientals  
Analitzada la documentació que conté l'expedient administratiu, el projecte bàsic d'autorització ambiental integrada i l'estudi d'impacte ambiental presentats, i considerant els informes de l'Ajuntament i la Confederació Hidrogràfica del Xúquer, s'exposen les consideracions ambientals següents, d'acord amb els criteris que estableix l'annex III del Reial decret legislatiu 1302/1986, de 28 de juny, pels quals es justifica i motiva no sotmetre el projecte al procediment d'avaluació d'impacte ambiental:  
- Respecte a l'afecció a l'ús del sòl, i d'acord amb l'informe municipal, l'activitat proposada és compatible amb el planejament urbanístic; es localitza en un polígon industrial amb les característiques idònies i s'indica que té autorització municipal per a l'abocament d'aigües a la xarxa municipal de clavegueram i de connexió de pluvials a la xarxa general d'aigües pluvials.  
- L'informe de la Confederació Hidrogràfica del Xúquer indica que les aigües industrials seran reutilitzades en el procés productiu, i una xicoteta proporció serà arreplegada per un gestor autoritzat per a traslladar-la a l'EDAR o a una planta de depuració, segons quina siga la seua càrrega contaminant. Per tant, i prenent en consideració les autoritzacions municipals de connexió al clavegueram, no cal esperar un impacte ambiental dels abocaments derivats de l'activitat industrial sobre les aigües o el sòl.  
- La ubicació de l'activitat en un polígon industrial i ateses les mesures correctores incloses en el projecte per al control de la contaminació i la prevenció d'accidents, que s'indiquen a continuació, no es preveuen potencials impactes significatius sobre el medi natural o afeccions a l'equilibri ambiental d'espais naturals classificats o protegits, àrees de protecció d'hàbitats, espècies o biodiversitat, o espais d'especial sensibilitat ambiental:  
- El sòl de la zona de fabricació de productes líquids i d'emmagatzematge de matèries líquides disposa de reixetes per a l'arreplega de vessaments, canalitzades fins a depòsits subterranis de contenció.  
- L'emmagatzematge de residus generats per l'activitat en una estança específica a l'interior de la nau industrial, amb sòl impermeable i en recipients o depòsits dissenyats per a evitar que es bolque o es vesse el contingut.  
- La instal·lació de filtres com a mesures correctores en els focus d'emissió a l'atmosfera de pols i vapors dels reactors de barreja de matèries primeres.  
Consideracions jurídiques  
El projecte s'arreplega en l'epígraf b) Tractament de productes intermedis i producció de productes químics, del grup 6, de l'annex II, del Reial decret legislatiu 1302/1986, de 28 de juny, d'avaluació d'impacte ambiental, i constitueix un dels supòsits que arreplega l'article 1.3 i que, per tant, només ha de sotmetre's al procediment d'avaluació d'impacte ambiental quan ho decidisca l'òrgan ambiental en cada cas, ja que la normativa autonòmica valenciana no l'exigeix.  
La decisió s'ajusta als criteris que estableix l'annex II del Reial decret legislatiu 1302/1986, de 28 de juny, i es motiva d'acord amb les consideracions ambientals exposades en l'apartat anterior.  
L'article 8, apartat 3.c), del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, atribueix a la Secretaria Autonòmica de Territori i Medi Ambient la competència sobre l'avaluació de l'impacte ambiental.  
Per tot això, fent ús de les facultats que tinc legalment atribuïdes, resolc:  
Primer  
No sotmetre al procediment d'avaluació d'impacte ambiental el projecte de Sol·licitud d'autorització ambiental integrada per a una planta de fabricació d'agrocorrectors, promogut per l'empresa Codiagro, SA, Refresco Iberia, SLU, que s'ha d'ubicar al parc industrial Caseta Blanca, illa 5, parcel·la 49, del terme municipal de Vall d'Alba (Castelló).  
Segon  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 1.3 del Reial decret legislatiu 1302/1986, de 28 de juny, d'avaluació d'impacte ambiental.  
València, 30 de maig de 2007.- La secretària autonòmica de Territori i Medi Ambient: Cristina Serrano Mateo.  
Resolució-383/06-AIA  
Expedient: 383/4724 ORH  
Títol: Sol·licitud d'autorització ambiental integrada per a una planta de fabricació d'agrocorrectors  
Promotor: Edypro Fertilizantes, SL  
Autoritat substantiva: Àrea de Qualitat Ambiental (Servei de Control Integrat de la Contaminació)  
Localització: Polígon industrial la Closa, c/ Barranquet, núm. 9, del terme municipal de Meliana (València)  
Descripció del projecte   
L'objecte del projecte és la tramitació de l'autorització ambiental integrada per a una planta de fabricació de fertilitzants, d'acord amb la Llei 16/2002, d'1 de juliol, de prevenció i control integrats de la contaminació.  
D'acord amb el projecte presentat, l'activitat s'emplaça en una nau industrial de 491,86 m² d'una sola altura, diàfana en l'interior i destinada íntegrament a la fabricació de fertilitzants, i una xicoteta part, per a oficines. La nau disposa de subministraments d'aigua potable de la xarxa general, de subministrament elèctric i clavegueram.   
Edypro Fertilizantes, SL exerceix una activitat de fabricació de fertilitzants a partir de productes químics concentrats, mitjançant dissolucions en aigua i formació de macromolècules acomplexades mitjançant l'ús de productes orgànics d'origen vegetal (aminoàcids, proteïnes i microfauna bacteriana necessària per als processos de transformació dels minerals del sòl). Els productes fertilitzants produïts són líquids, i es realitzen en un procés que pot desglossar-se en quatre etapes:  
- Introducció d'un determinat volum d'aigua en el reactor (depòsit d'acer inoxidable per a barreja).  
- Addicció de les matèries primeres que dotaran el producte fertilitzant dels seus elements i propietats nutritives.  
- Agitació vigorosa fins a obtenir una dissolució perfectament homogènia dels seus components.  
- Extracció del producte resultant del reactor, que s'envasa i etiqueta a la mateixa planta, i es comercialitza per al consum.  
La forma de procedir per a la dosificació de les diferents matèries primeres en els reactors depén de la seua naturalesa. Així, les matèries sòlides les incorpora manualment l'operari encarregat, mentre que les de naturalesa líquida s'introdueixen per gravetat des dels recipients de plàstic de 1.000 litres subministrats pel proveïdor, per a la qual cosa s'emmagatzemaran en altura en les prestatgeries localitzades entre els reactors.  
Per a l'arreplega de possibles vessaments en fàbrica es disposa d'una xarxa de canalitzacions que condueixen a un depòsit cec soterrat de 3.000 litres de capacitat, i hi ha diverses reixetes d'arreplega situades al llarg del sòl de la zona d'emmagatzematge i de fabricació.   
No es descriuen focus d'emissió a l'atmosfera. Quant als abocaments, les aigües de llavatge dels reactors, que constitueixen bàsicament la totalitat de les aigües residuals industrials, es canalitzen fins al depòsit soterrat de seguretat de 3.000 litres, igual que els potencials vessaments de productes químics, i són reincorporades, així, al procés de producció com a aigua de base per a la fabricació de fertilitzants o, en cas contrari, s'extrauran per a cedir-les a un gestor autoritzat de residus. La resta d'aigües de neteja de la planta, junt amb les aigües de rebuig de l'osmosi, són canalitzades amb les aigües residuals sanitàries per a abocar-les a la xarxa de sanejament del polígon. Quant als residus, l'activitat no genera quantitats importants de residus perillosos, però, en tot cas, tots els residus són cedits a gestors autoritzats.  
Tràmit administratiu  
El 10 de novembre de 2006, l'Àrea de Qualitat Ambiental va sol·licitar una declaració d'impacte ambiental per al projecte que ens ocupa, i en l'expedient administratiu consta el projecte bàsic d'autorització ambiental integrada, l'estudi d'impacte ambiental, el document de síntesi de l'estudi d'impacte ambiental, una còpia del certificat d'informació pública de l'Ajuntament de Meliana, una còpia de l'anunci d'informació pública en el DOGV, l'informe emés per Ajuntament de Meliana amb data 22 de maig de 2006 i una còpia de l'informe de la Confederació Hidrogràfica del Xúquer de 22 de maig de 2006.  
El 18 de maig de 2007 es va sol·licitar al Servei de Control Integrat de la Contaminació una còpia de l'informe municipal de compatibilitat urbanística del projecte, amb el planejament urbanístic i amb les ordenances municipals en matèria ambiental. En aquesta mateixa data, es va sol·licitar al Servei d'Ordenació Territorial un informe sobre el risc per inundació, ja que l'emplaçament de l'activitat està localitzat en una zona inundable, d'acord amb el PATRICOVA (Pla d'acció territorial de risc d'inundació de la Comunitat Valenciana).  
El 18 de juny de 2007, es va rebre l'informe sobre l'afecció que s'ha de considerar en el projecte respecte al PATRICOVA i una còpia de l'informe municipal de compatibilitat urbanística.   
Consideracions ambientals  
El projecte que ens ocupa, referent a la Sol·licitud d'autorització ambiental integrada per a una planta de fabricació d'agrocorrectors, constitueix un dels supòsits que preveu l'annex II del Reial decret legislatiu 1302/1986, de 28 de juny, d'avaluació d'impacte ambiental. D'acord amb l'article 1, l'òrgan ambiental ha de decidir, cas per cas, el sotmetiment al procediment d'avaluació d'impacte ambiental, ja que la normativa autonòmica valenciana no l'exigeix.  
Analitzada la documentació presentada, constituïda pel projecte bàsic d'autorització ambiental integrada, l'estudi d'impacte ambiental i prenent en consideració els informes municipals, de la Confederació Hidrogràfica del Xúquer i del Servei d'Ordenació Territorial, s'exposen les consideracions ambientals següents, d'acord amb els criteris que estableix l'annex III del Reial decret legislatiu 1302/1986, de 28 de juny, per les quals es justifica i es motiva la decisió de no sotmetre l'actuació projectada al procediment d'avaluació d'impacte ambiental:  
- Respecte a l'afecció a l'ús del sòl, i d'acord amb l'informe municipal, l'activitat proposada és compatible amb el planejament urbanístic.  
- En l'informe de la Confederació Hidrogràfica del Xúquer, una vegada considerades les solucions proposades en el projecte per a l'abocament d'aigües residuals, se sol·licita al titular certificats tècnics que garantisquen la inexistència d'abocament d'aigües residuals a cap domini públic hidràulic, és a dir, abocament zero.  
- El consum anual d'aigua, principal recurs natural, s'estima en 850 m³/any, subministrament assegurat per la companyia Aguas de Valencia.  
- Atesa la ubicació de l'activitat en un polígon industrial i considerades les mesures correctores incloses en el projecte per al control de la contaminació i la prevenció d'accidents, que s'indiquen a continuació, no es preveuen potencials impactes significatius sobre el medi ambient o afeccions a l'equilibri ambiental d'espais naturals classificats o protegits, d'àrees de protecció d'hàbitats, espècies o biodiversitat, o d'espais d'especial sensibilitat ambiental:  
- El sòl de la zona de fabricació de productes líquids i d'emmagatzematge de matèries líquides presenta un sistema d'arreplega de vessaments canalitzat fins al depòsit subterrani de contenció.  
- Connexió de les aigües residuals de neteja d'instal·lacions i sanitàries al clavegueram públic.  
- Existència d'una xarxa separativa d'aigües pluvials que aboca al clavegueram de pluvials del polígon industrial.  
- No es preveuen emissions a l'atmosfera derivades de l'activitat.  
- L'entrega dels residus generats per l'activitat industrial a gestors autoritzats.  
Consideracions jurídiques  
El projecte es classifica en l'epígraf b) Tractament de productes intermedis i producció de productes químics, del grup 6, de l'annex II, del Reial decret legislatiu 1302/1986, de 28 de juny, d'avaluació d'impacte ambiental, i constitueix un dels supòsits que arreplega l'article 1.3 d'aquest reial decret legislatiu i que, per tant, només s'ha de sotmetre al procediment d'avaluació d'impacte ambiental quan així ho decidisca l'òrgan ambiental, cas per cas, ja que la normativa autonòmica valenciana no l'exigeix.  
La decisió de l'òrgan ambiental s'ajusta als criteris que estableix l'annex II del Reial Decret Legislatiu 1302/1986, de 28 de juny, i es motiva d'acord amb les consideracions ambientals exposades en l'apartat anterior, d'acord amb els criteris que estableix l'annex III del mateix Reial decret legislatiu 1302/1986, de 28 de juny.  
L'article 8, apartat 3.c), del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, atribueix a la Secretaria Autonòmica de Territori i Medi Ambient la competència sobre l'avaluació de l'impacte ambiental.  
Per tot això, fent ús de les facultats que tinc legalment atribuïdes, resolc:  
Primer  
No sotmetre al procediment d'avaluació d'impacte ambiental el projecte de sol·licitud d'autorització ambiental integrada per a una planta de fabricació de fertilitzants, promogut per l'empresa Edypro Fertilizantes, SL, que s'ha d'ubicar al polígon industrial la Closa, c/ Barranquet, núm. 9, del terme municipal de Meliana (València).  
Segon  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 1.3 del Reial decret legislatiu 1302/1986, de 28 de juny, d'avaluació d'impacte ambiental.  
València, 29 de juny de 2007.- La secretària autonòmica de Territori i Medi Ambient: Cristina Serrano Mateo.  
Resolució-395/02-AIA  
Vist el projecte de modificació de la instal·lació de conreu intensiu d'orada i llobarro, ubicat a la zona marítima de Guardamar del Segura, promogut per l'empresa Granja Marina Bahía de Santa Pola, SLU (Gramabasa), expedient 395/02-AIA.  
Vist que en data 1 d'agost de 2007 es va rebre de la Direcció Territorial d'Alacant d'aquesta Conselleria el Projecte de modificació de la granja marina de Gramabasa, situada enfront de la desembocadura del riu Segura, sobre una profunditat entre 21 i 25 metres, i l'expedient administratiu (AM/03.0100) de la Conselleria d'Agricultura, Pesca i Alimentació.  
Vist que, en rebre aquesta documentació, es va obrir l'expedient de consulta 344/07-CON. En la part administrativa consten els informes favorables de l'Ajuntament de Guardamar del Segura, de la Comandància Naval d'Alacant i de Capitania Marítima d'Alacant, així com l'informe de Ports de l'Estat que, per a estudiar l'abalisament adequat, sol·licitava els plànols de planta d'aquesta instal·lació amb els punts on s'havia d'instal·lar l'abalisament i els corresponents a la piscifactoria Centro de Investigaciones Marinas Delta del Vinalopó, que s'ha de sotmetre a informació oficial pròximament i ambdues granges estan quasi adossades.  
En la modificació de la granja marina actual de Gramabasa, el que s'ha projectat afecta només el nombre i la mida de les gàbies, i es conserva la superfície del polígon de concessió d'ocupació obtingut per l'empresa (de 120.000 m²) i la producció anual de 774 tones/any, que té autoritzat actualment.  
Vist que en data 14 de novembre de 2007 es va sol·licitar informació per a poder avaluar la possible incidència ambiental d'aquesta modificació, ja que el que s'havia aportat com a annex II en el projecte resultava massa breu.  
En data 22 de novembre de 2007 es va rebre, per part del promotor, en resposta a la informació sol·licitada, un informe titulat Conseqüències ambientals del projecte de canvi de gàbies flotants a la piscifactoria de Granja Marina Bahía de Santa Pola SLU (Guardamar del Segura, Alacant).  
Vist que la modificació de la instal·lació consisteix a substituir les 28 gàbies autoritzades: 21 per a engreix (12 de 16 m Ø i 9 de 22 m Ø) i 7 d'auxiliars (4 de 5,5 m Ø i 3 de 16 m Ø), per 16 gàbies noves: 12 de 28 m Ø per a engreix i 4 de 12 m Ø per a ús auxiliar del conreu.  
Actualment, la instal·lació té un volum d'aigua útil de 65.000 m³ per a la producció de 774 tones/any d'orada i llobarro, i la densitat del conreu és de 12 kg/m³.  
Amb les noves gàbies que es proposen, per a obtenir la mateixa producció de 774 tones/any entre orada i llobarro, el volum d'aigua útil serà de 60.000 m³ i la densitat dels peixos d'uns 13 kg/m³. Entre les justificacions donades per als canvis de gàbies, segons els resultats de l'experiència en altres granges, s'exposa que les gàbies de diàmetre superior confirmen una millora de la producció, el volum útil de cada gàbia, al voltant dels 6.000 m³, resulta idoni per a aconseguir una rendibilitat econòmica en l'explotació, i aquesta densitat del conreu és òptima per a una qualitat de la producció.  
Atés que en la declaració d'impacte ambiental de data 7 d'octubre de 2003 formulada per a l'Ampliació de la granja marina d'orada i llobarro de l'empresa Granja Marina Bahía de Santa Pola, SL, ubicada enfront de la costa de Guardamar del Segura (Alacant), expedient 395/02-AIA, es condicionava l'execució de l'ampliació al que estableixen els punts següents:   
1. L'ús de les substàncies per al tractament i prevenció de malalties del conreu s'ha d'efectuar d'acord amb el Reglament L/23/7/90. Substàncies que els laboratoris homologats han de subministrar a l'empresa de conreu en forma de premescla en pinsos i en dosis concretes sota prescripció veterinària. La manipulació d'aquests ha de ser efectuada per personal específicament format per a aquesta tasca. L'emmagatzematge d'aquests productes s'ha de fer d'acord amb la normativa aplicable, i l'eliminació tant dels productes sobrants com dels seus envasos i embalatges s'ha de dur a terme en plantes autoritzades a aquest efecte.  
2. Les mesures correctores que impliquen una actuació o instal·lació fora del polígon de concessió no es consideren acceptables, perquè comportaria precisar-les i veure'n la repercussió en el medi.  
3. A les zones sotmeses a una deposició contínua de matèria orgànica, com és ara a la mateixa base de les gàbies, caldrà tenir en compte com a mesura correctora l'extracció d'aquest material mitjançant dragatges o un altre sistema viable per a aquest objectiu. Si s'opta per realitzar el dragatge, aquest s'hauria de dur a terme almenys una vegada a l'any segons els resultats aportats per les anàlisis sedimentològiques (contingut en matèria orgànica) del pla de seguiment ambiental de l'activitat.  
4. S'ha de continuar duent a terme, per a la instal·lació piscícola de Granja Marina Bahía de Santa Pola, SL, el pla de vigilància ambiental que es preveu en els informes sobre aquest realitzats des de gener de 2003 fins a juny de 2003. S'hi ha d'incloure l'estudi del possible efecte sinèrgic que genere la proximitat d'aquesta activitat amb la de l'empresa Delta del Vinalopó.  
Així mateix, els resultats obtinguts d'aquests mostratges, la seua anàlisi i les conclusions s'han de remetre trimestralment a aquesta Direcció General, com també la informació sobre la data d'inici d'aquesta ampliació de l'activitat piscícola.  
5. El projecte ha de preveure una partida pressupostària que permeta dur a terme el programa de vigilància ambiental.  
Atés que, en compliment del condicionant número 4, s'han anat rebent els resultats del seguiment ambiental de la instal·lació realitzats fins a setembre de 2007, i inclou un apartat dedicat a l'estudi de la possible sinergia amb els abocaments de la piscifactoria veïna.  
Atés que, segons els últims resultats del seguiment ambiental presentats, les aportacions al medi marí (columna d'aigua i fons marí) procedents de l'activitat piscícola que produeix 774 tones/any, en un polígon de 119.980 m² de superfície d'ocupació, continuen sent similars als registrats en campanyes anteriors, i en tots els enclavaments de mostratge, i fins i tot abans de posar-se en marxa l'activitat.  
Vist que la columna d'aigua i sediment conserven la seua condició ambiental independentment de la piscifactoria, pel fet que les quantitats de fòsfor i nitrogen total aportats des del conreu són perfectament assimilables. Respecte al fet que hi haja un efecte sinèrgic entre aquesta granja i la veïna de l'empresa Investigaciones Marinas Delta del Vinalopó, SA, no s'ha detectat aquest efecte.  
Les biocenosis amb interés conservacionista: praderies de Posidonia oceanica i Cymodocea nodosa, biocenosi mixta de Cymodocea i Zostera noltii i coral·ligen, a causa de la seua distància, estan preservades de l'activitat.  
Les biocenosis que es veurien afectades per la dispersió dels abocaments dins d'una àrea de 318.000 m² des dels límits del polígon de concessió, d'acord amb el màxim radi estimat (177 m) per als excrements que són més lents de sedimentar que els pinsos, són fons d'arenes fangoses i de mata morta de Posidonia oceanica, totes dues d'escassa rellevància ecològica.  
Atés que en l'informe sobre les conseqüències ambientals d'aquesta modificació de la granja projectada s'incideix en els mateixos termes que s'obtenen dels resultats de la vigilància ambiental en tractar els possibles impactes:  
El règim oligotròfic de les aigües (que contenen quantitats discretes de nutrients) hi proporciona la qualitat òptima; a vegades hi apareixen episodis d'eutròfia que es relacionen amb les aportacions des de la desembocadura del riu Segura.  
El tipus de fons de la zona és d'una naturalesa intermèdia entre l'arena-fangosa i el fang-arenós que està exposat a un considerable contingut en fang (>50%) i en matèria orgànica (10-20%), però no s'arriba a l'anòxia ni creixen microorganismes sulfitoreductors. El caràcter hipersedimentari de la zona per influència fluvial va ser el que va determinar la selecció de la ubicació de la piscifactoria.  
Per tant, la modificació de les gàbies no afectarà les condicions hidrològiques descrites fins a la data, ni alterarà les condicions biològiques més rellevants del fons marí per la distància mantinguda de les zones on es troben les comunitats amb interés conservacionista, ni la qualitat de les aigües de bany de les platges veïnes que estan a més de tres quilòmetres. En canvi, el sediment on es faran les obres sí que serà remogut, i es resuspendran els nutrients en la columna d'aigua i amb possibles repercussions tròfiques, però en reduir-se els treballs al moment d'instal·lar les gàbies, aquesta incidència negativa s'assembla a la procedent de qualsevol situació d'agitació i turbulència marines; aquest impacte és considerat mínim, molt puntual en el temps i reversible, de manera que no afectarà les condicions sedimentològiques de la zona.  
Atés que en modificar les gàbies en la instal·lació per a continuar obtenint la mateixa producció de 774 tones/any, sense necessitat d'augmentar la superfície d'ocupació, la quantitat d'aliment subministrada als peixos per al seu engreix serà la mateixa, i per tant la quantitat de residus abocaments i la seua àrea de dispersió en el medi no variarà de la generada en les gàbies actuals.  
Per tot això, fent ús de les facultats que tinc legalment atribuïdes, formule la següent resolució:  
Primer  
Considerar vàlida la declaració d'impacte ambiental de l'expedient 395/02-AIA del Projecte d'ampliació de la granja marina d'orada i llobarro ubicada a la zona marítima de Guardamar del Segura (Alacant), promogut per l'empresa Granja Marina Bahía de Santa Pola, SLU (Gramabasa), que es va formular amb data 7 d'octubre de 2003 per al projecte de modificació de la granja marina de l'empresa Gramabasa, situada a la zona marítima de Guardamar del Segura, i caldrà aplicar-hi els condicionants que estableix la declaració esmentada.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana.  
València, 20 de desembre de 2007.- La directora general de Gestió del Medi Natural: M. Ángeles Centeno Centeno.  
Resolució complementària-400/03-AIA  
Expedient: 400/2102-DSP   
Promotor: Ajuntament de San Miguel de Salinas  
Òrgan substantiu: Comissió Territorial d'Urbanisme d'Alacant  
Títol: Pla general d'ordenació de San Miguel de Salinas (Alacant)  
Localització: Terme municipal de San Miguel de Salinas (Alacant)  
Vist el procediment de l'expedient administratiu núm. 400/4922-DFX remés per l'òrgan substantiu, en data 19 de maig de 2005, referent al projecte de Pla general d'ordenació urbana de San Miguel de Salinas, al terme municipal de San Miguel de Salinas, el promotor del qual és l'Ajuntament de San Miguel de Salinas.  
Antecedents de fet  
En data de 29 de març de 2007, l'òrgan substantiu va remetre un escrit en què sol·licitava la reconsideració del condicionant número 13, relatiu a les afeccions a domini públic hidràulic, de la resolució de data 18 d'abril de 2006, per la qual es va emetre la declaració d'impacte ambiental del PGOU de San Miguel de Salinas.   
En la declaració d'impacte ambiental relativa a l'expedient 400/0776-MFA es fa referència en el condicionant número 13 al fet que "Les zones grafiades en el pla d'ordenació amb color blau que correspon a llits i rambles al corredor de Lo Balaguer, al corredor de Lo Quesada (rambla de La Escribana), al PQL La Vaguada i aigües avall de les tolles de Villaberta (SNU-3) fins a la CV-95, han de complir la seua funció hidràulica i les actuacions que es plantegen han de permetre conservar les característiques naturals de llits i rambles en el cas que n'hi haja, i igualment respecte al tram del barranc del Lobo no grafiat com a SNU3, però en el qual se n'ha grafiat l'existència a l'est de la CV-941. Igualment, es permetrà complir la seua funció hidràulica a aquells llits o zones de drenatge marcades amb línies blaves al llarg de tota la proposta d'ordenació d'usos efectuada per l'Ajuntament, i fins i tot les no marcades però que complisquen aquesta funció, cosa que permet conservar les actuacions les seues característiques de llits i rambles en el cas que les tinguen.  
L'organisme de conca ha de revisar l'ordenament conseqüència d'aquesta declaració per a determinar si cal establir alguna modificació o precisió més respecte al domini públic hidràulic, tenint en compte la data de l'informe de l'organisme de conca, de 4 d'octubre de 2001".  
D'acord amb l'òrgan substantiu, aquest condicionant és suficientment concret i específic per a garantir la finalitat perseguida sense necessitat d'informes ulteriors.   
Finalment, l'òrgan substantiu indica que, una vegada que hi ha un informe de la mateixa Confederació en l'expedient, la condició exposada per la DIA quedaria perfectament complida mitjançant la constatació, per part dels serveis tècnics de la COPUT a Alacant, que estan encarregats d'elaborar un informe sobre aquest pla general, respecte al compliment dels termes de l'informe emés per la Confederació Hidrogràfica del Segura i la seua no-alteració en els documents gràfics que ha de ser sotmés a l'aprovació de la Comissió Territorial d'Urbanisme.  
Antecedents de dret  
Primer. D'acord amb l'article 8.3.c) del Decret 137/2006, de 29 de setembre, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, que atribueix a la Secretaria Autonòmica de Territori i Medi Ambient de la Conselleria de Territori i Habitatge la competència sobre l'avaluació d'impacte ambiental de totes les accions dutes a terme al territori de la Comunitat Valenciana.  
Per tot això, fent ús de les facultats que tinc legalment atribuïdes, resolc:  
Primer  
Modificar el condicionant 13 de la Resolució de 18 d'abril de 2006, pel qual es va emetre la declaració d'impacte ambiental de l'expedient núm. 400/2003 en el sentit que la Direcció Territorial d'Alacant, com a òrgan substantiu, assumeix la verificació del compliment dels termes de l'informe emés per la Confederació Hidrogràfica del Segura i la seua no-alteració en els documents gràfics que ha de ser sotmés a l'aprovació de la Comissió Territorial d'Urbanisme.  
Segon  
Notificar a les persones interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 de març, d'impacte ambiental.  
València, 7 de maig de 2007.- La secretària autonòmica de Territori i Medi Ambient: Cristina Serrano Mateo.  
Resolució-405/06-AIA   
Expedient: 405/06-AIA   
Projecte: Pla especial del Paratge Natural Municipal Serra de l'Ombria - Pou Clar  
Promotor: Ajuntament d'Ontinyent  
Autoritat substantiva: Consell de la Generalitat Valenciana  
Vist que amb data 10 d'abril de 2007 es va remetre un escrit de l'Àrea de Conservació d'Espais Naturals en què es traslladava l'escrit i l'informe remés per la Direcció General de Gestió del Medi Natural referent al Pla especial del Paratge Natural Municipal Serra de l'Ombria-Pou Clar al terme municipal d'Ontinyent, a fi que s'elimine el que estableix el paràgraf f) dels condicionants de la declaració d'impacte ambiental emesa en relació amb el projecte esmentat anteriorment.  
Vist que en el condicionant número 2, apartat f), de la declaració d'impacte ambiental s'afirmava: Caldrà establir les limitacions o regulacions oportunes de l'ús públic de l'àrea recreativa de Gamellons a causa de la proximitat a una zona forestal no incendiada i les seues dificultats d'accés. En particular, s'ha de prohibir explícitament fer foc i l'ús com a zona d'acampada. Es proposa estudiar la possibilitat de dedicar aquesta àrea a funcions educatives, rehabilitant i aprofitant les infraestructures existents.  
Vist que, d'acord amb el Reglament orgànic i funcional de la Conselleria de Territori i Habitatge, s'atribueix a la Direcció General de Gestió del Medi Natural la competència en l'ús públic de la forest, afavorint l'ús excursionista, recreatiu i pedagògic, amb l'establiment de les mesures cautelars necessàries.   
Atés que l'avaluació d'impacte ambiental en el seu conjunt ha de considerar-se com una mesura de prevenció basada en la necessitat d'avaluar les conseqüències que pot tenir qualsevol mesura realitzada sobre la qualitat de vida i sobre el medi natural (Llei 2/1989, d'impacte ambiental).  
Atés que la mesura que estableix el condicionant ambiental número 2.f) tenia com a finalitat preservar la seguretat i la salut de les persones i els possibles impactes derivats de l'ús del foc.  
Atés que aquestes mesures preventives han de ser adoptades per l'òrgan competent o, si s'escau, per aquell que assumisca la gestió de l'àrea recreativa de Gamellons, resolc:  
Primer  
Modificar el condicionant ambiental número 2.f) de la declaració d'impacte ambiental emesa el dia 20 de desembre de 2006 referent al projecte Pla especial del Paratge Natural Municipal Serra de l'Ombria - Pou Clar en els termes següents:  
2.f) L'òrgan competent o aquell a qui s'atorgue la gestió de l'àrea recreativa de Gamellons ha d'assumir la gestió responsable d'aquesta àrea establint les limitacions o les regulacions oportunes de l'ús públic amb vista a preservar els valors naturals del paratge, vetlant per l'establiment correcte de mesures de prevenció d'incendis, vetlant per la seguretat de les persones en aquesta àrea i establint, si escau, els protocols d'evacuació oportuns.  
Aquestes regulacions s'han d'incloure en el Pla d'ús públic del paratge.  
Es proposa que s'estudie la possibilitat de dedicar a funcions educatives les infraestructures existents (casa forestal de Gamellons), amb la rehabilitació prèvia i la conformitat de l'òrgan competent.  
Segon  
Notificar a les persones interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, modificat pel Decret 32/2006, de la Generalitat Valenciana, pel qual s'aprova el Reglament de la Llei 2/1989, de 3 de març, d'impacte ambiental.  
València, 18 d'abril de 2007.- La secretària autonòmica de Territori i Medi Ambient: Cristina Serrano Mateo.  
Resolució-411/07-CON  
Expedient: 411/9995-FAG  
Títol: Planta pilot de producció de biomassa de conreus d'algues i instal·lació de combustió per a producció d'energia elèctrica en règim especial  
Promotor: Biofuel Systems, SL  
Òrgan de consulta: Servei Territorial de Medi Ambient  
Localització: Pla parcial els Plans, sector I-1 i sector I-2, del terme municipal de Mutxamel (Alacant)  
Objecte del projecte   
El projecte pretén l'autorització d'una activitat per a una planta pilot de producció de biomassa com a fase final d'un estudi d'investigació, desenvolupament i experimentació de conreus d'algues i una instal·lació per a la seua combustió amb fins de producció d'energia elèctrica en règim especial.  
Centrada en el desenvolupament de biocombustible a través de fitoplàncton (biomassa marina), Biofuel Systems, SL és el resultat d'un projecte d'investigació iniciat fa tres anys per un equip de científics i enginyers, en col·laboració amb la Universitat d'Alacant, per al desenvolupament d'un sistema de producció massiva i sostenible de biopetroli a escala comercial.  
Per a la continuació de les investigacions i el desenvolupament del sistema, es pretén la instal·lació de la primera planta pilot de l'empresa, anomenada BPS Energy I, a l'emplaçament del Pla parcial els Plans, sector I-1 i sector I-2, del terme municipal de Mutxamel (Alacant).  
Descripció del projecte i consideracions ambientals  
El projecte es pretén situar dins del Pla parcial els Plans, sector I-1 i sector I-2, del terme municipal de Mutxamel (Alacant) sobre sòl industrial, amb una parcel·la de 14.000 m². La zona de conreu ocuparà una superfície de 2.860 m²; disposa de columnes octogonals amb el conreu d'algues i els nutrients necessaris. Seran un total de 180 contenidors d'estructura metàl·lica que contindran 40 unitats de columnes.  
Hi ha una zona amb els tancs d'alimentació i prefiltratge, i una altra d'acumulació de biomassa on, després de processos de filtració i assecatge, s'obté finalment la biomassa que es farà servir com a combustible de la instal·lació de generació d'energia elèctrica en règim especial d'1 MW.   
La planta disposarà de les columnes de conreu de fitoplàncton plenes d'aigua salada, l'aportació de nutrients i CO2 per a fomentar el creixement vegetatiu del conreu. Així mateix, està dotada d'una caldera de combustió per a la biomassa en una proporció superior al 90%, a la qual anirà connectada una xicoteta turbina de 300 kW, que accionarà l'alternador d'energia elèctrica.  
Es tracta, per tant, d'un projecte d'experimentació i desenvolupament tecnològic d'àmbit reduït, localitzat en sòl industrial, amb un ús limitat de recursos naturals i amb fonts de contaminació reduïdes, limitades a l'emissió a l'atmosfera de la caldera de combustió per a la generació d'energia i als abocaments i residus que puguen derivar-se de l'activitat que, en principi, se suposen reduïts i sense emmagatzematges importants de productes químics.  
Consideracions jurídiques  
En aplicació de l'article la Llei 2/1989, de 3 de març, de la Generalitat Valenciana, d'impacte ambiental, que en l'epígraf 2.f de l'annex I arreplega la producció d'energia elèctrica com un dels supòsits en què és preceptiva la declaració d'impacte ambiental prèvia a la resolució administrativa que s'adopte per a l'aprovació definitiva del projecte.  
No obstant això, hi ha una particularitat sobre aquest tipus de projectes experimentals en plantes pilot com a conseqüència de la modificació introduïda pel Reial decret legislatiu 9/200, de 6 d'octubre, sobre els annexos del Reial decret legislatiu 1302/1986, de 28 de juny, d'avaluació d'impacte ambiental (legislació bàsica estatal), en concret en l'epígraf 9.l de l'annex II:  
«Els projectes de l'annex I que serveixen exclusivament o principalment per a desenvolupar o assajar nous mètodes o productes i que no s'utilitzen per més de dos anys.»  
Així, pel fet de tractar-se d'una planta experimental per al desenvolupament d'una nova tecnologia, quedaria inclòs en aquest últim supòsit de l'annex II del Reial decret legislatiu 1302/1986, de 28 de juny, que constitueix un dels supòsits que recull l'article 1.3 d'aquest reial decret legislatiu i que, per tant, només s'ha de sotmetre al procediment d'avaluació d'impacte ambiental quan així ho decidisca l'òrgan ambiental, cas per cas. La decisió de l'òrgan ambiental ha d'ajustar-se als criteris que estableix l'annex II del Reial decret legislatiu 1302/1986, de 28 de juny, i ha d'estar motivada d'acord amb els criteris que estableix l'annex III, exposat en l'apartat de consideracions ambientals.  
L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, atribueix a la Direcció General de Gestió del Medi Natural la competència sobre l'avaluació d'impacte ambiental de projectes públics i privats, així com dels plans i programes que no requerisquen avaluació ambiental estratègica, d'acord amb la normativa aplicable, que es desenvolupen al territori de la Comunitat Valenciana.  
Per tot això, fent ús de les facultats que tinc legalment atribuïdes, resolc:  
Primer  
No sotmetre al procediment d'avaluació d'impacte ambiental el projecte de Planta pilot de producció de biomassa de conreus d'algues i instal·lació de combustió per a producció d'energia elèctrica en règim especial, promogut per l'empresa Biofuel Systems, SL, que s'ha d'ubicar en el Pla parcial els Plans, sector i-1 i sector I-2, del terme municipal de Mutxamel (Alacant).  
Segon  
Se supedita l'execució del projecte a la utilització de la planta pilot, exclusivament o principalment, per al desenvolupament o l'assaig de nous mètodes o productes durant un període inferior als dos anys.  
Tercer  
Notificar a les parts interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret i interessos.  
Quart  
Publicar aquesta declaració d'impacte ambiental en el Diari Oficial de la Comunitat Valenciana, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
València, 11 de desembre de 2007.- La directora general de Gestió del Medi Natural: Mª Ángeles Centeno Centeno.  
Resolució complementària -069/06-AIA   
Expedient: 69/06 AIA  
Títol: Pla parcial de millora i homologació del sector Serreta-Golf, al terme municipal de Novelda  
Promotor: Ajuntament de Novelda  
Autoritat substantiva: Conselleria de Territori i Habitatge. Comissió Territorial d'Urbanisme d'Alacant  
Localització: Terme municipal de Novelda (Alacant); constitueixen els límits de la superfície objecte del projecte els que s'indiquen tot seguit:   
- Al nord: queda configurat per la cota 370 corresponent a la serra de Xiritxola.  
- Al sud: està delimitat per la línia fèrria de Madrid - Alacant.   
- A l'est: sòl no urbanitzable d'especial protecció (serreta Llarga) i àrea d'habitatges existents.  
- A l'oest: sòl no urbanitzable d'especial protecció (lloma de Xiritxola) i rambla.  
Vist que amb data 14 de març de 2007 es va emetre una declaració d'impacte ambiental amb caràcter favorable supeditat al compliment de diversos condicionants, relativa al projecte Pla parcial de millora i homologació del sector Serreta - Golf.   
Vist que en l'esmentada declaració d'impacte, en l'apartat segon del condicionant cinqué s'establia la consideració següent:   
Cal obtenir un informe favorable de la Confederació Hidrogràfica del Xúquer, prèviament a l'aprovació definitiva del projecte per la Comissió Territorial d'Urbanisme d'Alacant, respecte als aspectes que s'indiquen a continuació, i adequar-se al que dicte la Confederació respecte als procediments de concessió i autorització pertinents:  
- Afecció de l'actuació al domini públic hidràulic o a les zones de servitud i de policia.  
- Incidència de l'actuació en el règim de corrents.  
- Autorització d'abocament d'aigües pluvials."  
Vist que en data 3 d'abril de 2007 la Direcció Territorial d'Alacant de la Conselleria de Territori i Habitatge va remetre al Servei d'Avaluació d'Impacte Ambiental la documentació aportada pel promotor del projecte, constituïda pels documents d'homologació i pla parcial del sector, en el contingut de la qual cal interpretar que s'introdueix una modificació respecte al projecte inicial avaluat, consistent en l'exclusió a l'efecte urbanístic d'aquest sector de la rambla que discorre per la zona objecte d'actuació, la qual passa a pertànyer al sistema d'espais no edificables, amb una classificació urbanística corresponent a sòl no urbanitzable d'especial protecció de llits, com també la no-execució de cap tipus d'actuació sobre aquesta, i el llit es manté expedit i sense executar-s'hi cap modificació, fins que hi haja un projecte diligenciat per l'organisme de conca competent i s'obtinga l'autorització de la Confederació Hidrogràfica del Xúquer, en la qual s'accepten les actuacions proposades sobre aquesta rambla, tal com regula el Reial decret 849/1986, d'11 d'abril, pel qual s'aprova el Reglament del domini públic hidràulic, i el Reial decret legislatiu 1/2001, pel qual s'aprova el Text refós de la llei d'aigües.   
Atés que la Comissió Territorial d'Urbanisme d'Alacant haurà de verificar que queda degudament recollida en la documentació tècnica de l'expedient la modificació descrita anteriorment, la qual, al seu torn, s'ha d'incorporar a les corresponents fitxes de planejament i gestió del projecte, i en el cas que la comissió considere acceptable la descripció de les modificacions arreplegades en el projecte, cal interpretar que no resultaria aplicable condicionar, tal com es va efectuar en la resolució de la declaració d'impacte ambiental que es va emetre en data 14 de març de 2007, a l'obtenció de l'informe favorable de la Confederació Hidrogràfica del Xúquer, prèviament a l'aprovació definitiva del projecte per la Comissió Territorial d'Urbanisme d'Alacant, atés que, a priori, no es preveu cap actuació sobre el domini públic hidràulic de l'esmentat llit, i no s'hi genera en conseqüència cap impacte.   
Per tot el que s'ha considerat anteriorment, i fent ús de les facultats que tinc legalment atribuïdes, emet la següent resolució complementària  
Primer  
Havent efectuat la Comissió Territorial d'Urbanisme la comprovació de la idoneïtat de la descripció de les modificacions introduïdes en el projecte, i havent garantit, basant-se en aquesta descripció, la no-afecció al domini públic hidràulic dels llits existents en la zona, es podrà considerar que el condicionant que estableix el punt 5 de l'apartat 2 queda modificat en el fet que caldrà obtenir i presentar davant l'òrgan amb competència substantiva un informe favorable de la Confederació Hidrogràfica del Xúquer, prèviament al desenvolupament del sector, respecte als aspectes que s'indiquen a continuació, que s'hauran d'adequar al que dicte la Confederació respecte als procediments de concessió i autorització pertinents, a fi de garantir, tal com s'ha indicat anteriorment en l'apartat corresponent, la no-afecció al domini públic hidràulic dels llits existents a la zona:   
- Afecció de l'actuació al domini públic hidràulic o a les zones de servitud i de policia.  
- Incidència de l'actuació en el règim de corrents.  
- Autorització d'abocament d'aigües pluvials.  
Segon  
Notificar a les persones interessades que contra aquesta resolució, pel fet de no ser un acte definitiu en via administrativa, no s'hi pot interposar cap recurs; la qual cosa no és inconvenient perquè puguen utilitzar els mitjans que estimen pertinents en defensa del seu dret.  
Tercer  
Publicar aquesta resolució en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, del Consell de la Generalitat, modificat pel Decret 32/2006, pel qual s'aprova el Reglament d'execució de la Llei 2/1989, de 3 de març, d'impacte ambiental.  
València, 3 de maig de 2007.- La secretària autonòmica de Territori i Medi Ambient: Cristina Serrano Mateo.